般奴費南迪斯救駕 曼聯兩度落後反勝錫菲聯
2024年04月25日 09:00
東網電視
更多新聞短片
般奴費南迪斯連續5場入波。(Getty Images)
周四(25日)凌晨英超,曼聯喺兩度落後情況下,主場4比2反勝包尾球隊錫菲聯,隊長般奴費南迪斯再次成為曼聯救星,佢今場個人梅開二度,近5場比賽場場入波兼轟入7球。曼聯領隊坦哈格賽後大讚球隊踢出悅目進攻足球,距離成為爭標份子「唔係咁遠」。
曼聯喺英足盃殺入決賽後,今仗迎戰錫菲聯早段失魂,門將奧拿拿35分鐘傳送被截,保高為錫菲聯先開紀錄;曼聯完半場前憑哈利馬古尼接應傳中頂入,半場踢成1比1。換邊後曼聯再失守,比列頓建功為客隊第2度領先;61分鐘哈利馬古尼禁區內被拉跌,般奴費南迪斯操刀追成2比2。
曼聯追和後愈戰愈勇,81分鐘般奴費南迪斯離門25碼炮彈式射門轟入,助「紅魔鬼」反超前,4分鐘後佢再交出助攻畀海倫近門射入,助曼聯4比2贏波。由於紐卡素同日輸波,曼聯得以升上第6位,落後第5位踢少1場嘅熱刺7分。
般奴費南迪斯今場9次喺生波創造入球機會,係英超今季最高紀錄,坦哈格賽後大讚球隊表現:「我哋其中一個目標係令球迷享受,踢出機動性嘅進攻足球,依家我哋就見證到。冬天之後球隊好有創造力,創造好多機會同入好多波。曼聯需要贏晒每場比賽,所有人都期待曼聯贏英超冠軍,作為一間球會,其實唔係差好遠!」